ออมสินขนมาตรการซับน้ำตาเหยื่อน้ำท่วม
ธนาคารออมสิน ขนสารพัดมาตรการซับน้ำตาเหยื่อน้ำท่วม เตรียมปล่อยกู้เพิ่ม 5 หมื่น - 1แสนบาทต่อราย พร้อมประกาศพักหนี้ งดคิดทั้งเงินต้นและดอกเบี้ยนาน 6 เดือน
20 ต.ค. 2553

ธนาคารออมสิน ขนสารพัดมาตรการซับน้ำตาเหยื่อน้ำท่วม เตรียมปล่อยกู้เพิ่ม 5 หมื่น - 1แสนบาทต่อราย พร้อมประกาศพักหนี้ งดคิดทั้งเงินต้นและดอกเบี้ยนาน 6 เดือน
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารออมสิน ออกมาตรการบรรเทาความเดือดร้อน โดยได้สั่งการให้สาขาของธนาคารฯ ในพื้นที่ที่ประสบอุทกภัยสำรวจความเสียหายของลูกค้า เพื่อให้ความช่วยเหลือเป็นกรณีเร่งด่วน แยกเป็นลูกค้าสินเชื่อเดิมของธนาคารและประชาชนทั่วไป ที่ได้รับผลกระทบสามารถขอกู้เพิ่มเพื่อนำไปอุปโภคบริโภค ซ่อมแซมสินทรัพย์ที่เสียหาย หรือประกอบอาชีพได้ โดยให้กู้สินเชื่อธนาคารประชาชน รายละไม่เกิน 5 หมื่นบาท คิดอัตราดอกเบี้ย 0.50 % ต่อเดือน  และกรณีที่เป็นผู้ประกอบกิจการธุรกิจร้านค้า สามารถกูสินเชื่อธุรกิจห้องแถว ได้รายละไม่เกิน 1 แสนบาท คิดอัตราดอกเบี้ยลูกค้าชั้นดี หรือ  MLR (ปัจจุบัน MLR อยู่ที่ 6.00)  ลบ 1.50% หรือเท่ากับ 4.5 %  
สำหรับลูกค้าเดิมของธนาคาร ที่กู้เงินในโครงการสินเชื่อธนาคารประชาชน สินเชื่อธุรกิจห้องแถว สินเชื่อเพื่อพัฒนาชนบท (สพช.) , สินเชื่อเพื่อพัฒนาชนบทสำหรับกองทุนหมู่บ้านและชุมชนเมือง สินเชื่อเพื่อพัฒนาชนบท     ตามโครงการสินเชื่อเพิ่มศักยภาพหมู่บ้าน SML สินเชื่อเพื่อซ่อมแซมหรือต่อเติมที่อยู่อาศัยของสมาชิกองค์กรชุมชน สินเชื่อธนาคารประชาชนแบบกลุ่ม และ สินเชื่อเคหะเพื่อสมาชิก สพช. ธนาคารจะพิจารณาให้พักชำระหนี้เงินต้นและดอกเบี้ยเป็นระยะเวลาไม่เกิน 6 เดือน พร้อมปรับลดเงินงวดและหรือขยายระยะเวลาการผ่อนชำระหนี้ออกไปอีกได้ไม่เกิน 6 เดือน
ขณะที่ลูกค้าสินเชื่อเคหะธนาคาร จะให้พักชำระหนี้เงินต้นและดอกเบี้ยเป็นระยะเวลาไม่เกิน 6 เดือน เช่นกัน รวมถึงปรับลดเงินงวดและหรือขยายระยะเวลาการผ่อนชำระหนี้ออกไปได้ไม่เกิน 30 ปี ส่วนลูกค้าสินเชื่อเคหะเดิมและประชาชนทั่วไป สามารถกู้เพิ่มเพื่อซ่อมแซมที่อยู่อาศัยที่ได้รับผล
กระทบได้ไม่เกินรายละ 3 แสนบาท ผ่อนชำระภายใน 3-5 ปี คิดอัตราดอกเบี้ยปีแรก  2.50 % ปีที่ 2  คิดอัตราดอกเบี้ย MLR ลบ  2.00 % และปีที่ 3 เป็นต้นไป คิดอัตราดอกเบี้ย MLR ลบ 1.00 %
ลูกค้าสินเชื่อธุรกิจและ SME จะพิจารณาผ่อนปรนให้พักชำระหนี้เงินต้นเป็นระยะเวลาไม่เกิน 6 เดือน และขยายระยะเวลาการผ่อนชำระหนี้ออกไปอีกได้ไม่เกิน 1 ปี และสามารถขอกู้เพิ่มเป็นเงินทุนหมุนเวียนได้ไม่เกินรายละ 5 แสนบาท คิดอัตราดอกเบี้ย MLR ลบ1.50 %  ทั้งหนี้ลูกค้าและประชาชนทั่วไปที่ได้รับผลกระทบสามารถติดต่อและขอความช่วยเหลือได้ตั้งแต่บัดนี้จนถึง วันที่ 15  ธ.ค.2553